nibzard/narodne-novine-full-text-markdown huggingface dataset:
### NN 87/2023 (28.7.2023.), Odluka o sudjelovanju Republike Hrvatske u sedmom povećanju upisanog kapitala Razvojne banke Vijeća Europe

VLADA REPUBLIKE HRVATSKE

1357

Na temelju članka 31. stavka 2. Zakona o Vladi Republike Hrvatske (»Narodne novine«, br. 150/11., 119/14., 93/16., 116/18. i 80/22.), a u vezi s člankom 6. Zakona o pristupanju Republike Hrvatske Fondu Vijeća Europe za socijalni razvitak i potvrđivanju Statuta Fonda Vijeća Europe za socijalni razvitak od 8. lipnja 1993. godine (»Narodne novine – Međunarodni ugovori«, broj 8/97.) i Odlukom o službenoj uporabi novog naziva Fonda Vijeća Europe za socijalni razvitak – »Razvojna banka Vijeća Europe« (CEB) i o prihvaćanju petog povećanja kapitala Razvojne banke Vijeća Europe (»Narodne novine«, broj 59/00.), Vlada Republike Hrvatske je na sjednici održanoj 27. srpnja 2023. donijela

ODLUKU

O SUDJELOVANJU REPUBLIKE HRVATSKE U SEDMOM POVEĆANJU UPISANOG KAPITALA RAZVOJNE BANKE VIJEĆA EUROPE

I.

Prihvaća se sudjelovanje Republike Hrvatske u sedmom povećanju upisanog kapitala Razvojne banke Vijeća Europe (Council of Europe Development Bank, u daljnjem tekstu: CEB) prema načelima Rezolucije 463 (2022) Upravnog odbora CEB-a, usvojene 2. prosinca 2022.

Povećanje upisanog kapitala CEB-a iznosi 4.249.996.000,00 eura, od čega 1.200.198.867,00 eura predstavlja uplaćeni kapital, a 3.049.797.133,00 eura kapital na poziv. Sudjelovanje zemlje članice CEB-a u povećanju upisanog kapitala potvrđuje se potpisivanjem pisma o upisu potvrda o udjelima (Participating Certificates) za odgovarajući iznos upisanog kapitala utemeljen Rezolucijom 463 (2022) za svaku pojedinu članicu. Rok za upis kapitala je do 31. prosinca 2023.

II.

Temeljem Rezolucije iz točke I. ove Odluke Republici Hrvatskoj omogućeno je sudjelovanje u povećanju upisanog kapitala CEB-a u iznosu od 16.587.000,00 eura od čega je 4.684.169,00 eura uplaćeni kapital, a 11.902.831,00 eura kapital na poziv. Ovim nastaje izravna financijska obveza u iznosu 4.684.169,00 eura, plativa u četiri jednaka godišnja obroka od 1.171.042,25 eura.

III.

Sredstva potrebna za sudjelovanje Republike Hrvatske u povećanju upisanog kapitala CEB-a dospijevaju jednom godišnje do 2026. godine, a osiguravaju se u državnom proračunu Republike Hrvatske na poziciji Ministarstva financija.

IV.

Ovlašćuje se ministar financija da potpiše pismo o upisu potvrda o udjelima Republike Hrvatske za iznos povećanja upisanog kapitala iz točke II. ove Odluke i da pismo dostavi mjerodavnim tijelima CEB-a, radi ispunjenja uvjeta za sudjelovanje u sedmom povećanju upisanog kapitala CEB-a.

V.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/23-04/281

Urbroj: 50301-05/27-23-2

Zagreb, 27. srpnja 2023.

Predsjednik
 mr. sc. Andrej Plenković, v. r.
### NN 87/2023 (28.7.2023.), Uredba o dopuni Uredbe o nazivima radnih mjesta i koeficijentima složenosti poslova u državnoj službi

VLADA REPUBLIKE HRVATSKE

1349

Na temelju članka 109. Zakona o državnim službenicima i namještenicima (»Narodne novine«, broj 27/01.), a u vezi s člankom 144. stavkom 2. točkom a) Zakona o državnim službenicima (»Narodne novine«, br. 92/05., 140/05., 142/06., 77/07., 107/07., 27/08., 34/11., 49/11., 150/11., 34/12., 49/12. – pročišćeni tekst, 37/13., 38/13., 1/15., 138/15. – Odluka Ustavnog suda Republike Hrvatske, 61/17., 70/19., 98/19. i 141/22.), Vlada Republike Hrvatske je na sjednici održanoj 27. srpnja 2023. donijela

UREDBU

O DOPUNI UREDBE O NAZIVIMA RADNIH MJESTA I KOEFICIJENTIMA SLOŽENOSTI POSLOVA U DRŽAVNOJ SLUŽBI

Članak 1.

U Uredbi o nazivima radnih mjesta i koeficijentima složenosti poslova u državnoj službi (»Narodne novine«, br. 37/01., 38/01. – ispravak, 71/01., 89/01., 112/01., 7/02. – ispravak, 17/03., 197/03., 21/04., 25/04. – ispravak, 66/05., 131/05., 11/07., 47/07., 109/07., 58/08., 32/09., 140/09., 21/10., 38/10., 77/10., 113/10., 22/11., 142/11., 31/12., 49/12., 60/12., 78/12., 82/12., 100/12., 124/12., 140/12., 16/13., 25/13., 52/13., 96/13., 126/13., 2/14., 94/14., 140/14., 151/14., 76/15., 100/15., 71/18., 73/19., 63/21., 13/22., 139/22. i 26/23.), iza članka 26.f dodaje se članak 26.g koji glasi:

»Članak 26.g

(1) Službenici koji rade na poslovima provedbe financijskih doprinosa te poslovima koordinacije provedbe financijskih doprinosa iz Fonda solidarnosti Europske unije u skladu s odlukom Vlade Republike Hrvatske o načinu raspodjele bespovratnih financijskih sredstava iz Fonda solidarnosti Europske unije odobrenih za financiranje sanacije šteta od potresa (odluke od 12. studenoga 2020., 24. studenoga 2021. i 23. prosinca 2021.), imaju za vrijeme obavljanja poslova, a najkasnije do 30. lipnja 2024., pravo na uvećanje koeficijenta složenosti poslova radnog mjesta do 30%.

(2) Službenike iz stavka 1. ovoga članka i postotak uvećanja koeficijenta složenosti poslova određuje čelnik tijela odlukom.

(3) Službeniku iz stavka 1. ovoga članka, uvećani koeficijent složenosti poslova radnog mjesta ne može biti veći od koeficijenta složenosti poslova radnog mjesta nadređenog službenika.

(4) Pravo na uvećanje koeficijenta složenosti poslova iz stavka 1. ovoga članka nemaju službenici raspoređeni na radna mjesta iz članaka 22. i 26.a ove Uredbe.«.

Članak 2.

Ova Uredba stupa na snagu prvoga dana od dana objave u »Narodnim novinama«.

Klasa: 022-03/23-03/62

Urbroj: 50301-21/21-23-2

Zagreb, 27. srpnja 2023.

Predsjednik
 mr. sc. Andrej Plenković, v. r.
### NN 87/2023 (28.7.2023.), Ispravak Pravilnika o izmjenama i dopunama Pravilnika o mjerilima za stavljanje lijekova na listu lijekova Hrvatskog zavoda za zdravstveno osiguranje kao i načinu utvrđivanja cijena lijekova koje će plaćati Hrvatski zavod za zdravstveno osiguranje te načinu izvještavanja o njima

MINISTARSTVO ZDRAVSTVA

1370

Nakon uspoređivanja s izvornim tekstom Pravilnika o izmjenama i dopunama Pravilnika o mjerilima za stavljanje lijekova na listu lijekova Hrvatskog zavoda za zdravstveno osiguranje kao i načinu utvrđivanja cijena lijekova koje će plaćati Hrvatski zavod za zdravstveno osiguranje te načinu izvještavanja o njima, koji je objavljen u »Narodnim novinama« broj 72 od 3. srpnja 2023. godine, utvrđene su pogreške te se daje

ISPRAVAK PRAVILNIKA

O IZMJENAMA I DOPUNAMA PRAVILNIKA O MJERILIMA ZA STAVLJANJE LIJEKOVA NA LISTU LIJEKOVA HRVATSKOG ZAVODA ZA ZDRAVSTVENO OSIGURANJE KAO I NAČINU UTVRĐIVANJA CIJENA LIJEKOVA KOJE ĆE PLAĆATI HRVATSKI ZAVOD ZA ZDRAVSTVENO OSIGURANJE TE NAČINU IZVJEŠTAVANJA O NJIMA

U Pravilniku o izmjenama i dopunama Pravilnika o mjerilima za stavljanje lijekova na listu lijekova Hrvatskog zavoda za zdravstveno osiguranje kao i načinu utvrđivanja cijena lijekova koje će plaćati Hrvatski zavod za zdravstveno osiguranje te načinu izvještavanja o njima (»Narodne novine«, br. 72/23) članak 16. ispravno glasi: »U članku 34. stavku 2. riječi: »o stavljanju lijeka na listu lijekova« zamjenjuju se riječima: »o zahtjevu iz stavka 1. ovoga članka«.

U članku 24. stavku 1. umjesto riječi: »Odlukom o utvrđivanju Osnovne liste lijekova Hrvatskog zavoda za zdravstveno osiguranje (»Narodne novine«, br. 143/22., 153/22. i 14/23.) te Odlukom o utvrđivanju Dopunske liste lijekova Hrvatskog zavoda za zdravstveno osiguranje (»Narodne novine«, br. 143/22., 153/22. i 14/23.)« treba stajati: »općim aktima Zavoda kojima se utvrđuju osnovna i dopunska lista lijekova Zavoda sukladno zakonu kojim se uređuje obvezno zdravstveno osiguranje«.

Klasa: 011-02/23-04/11

Urbroj: 534-07-1-1/10-23-2

Zagreb, 13. srpnja 2023.

Ministar
 izv. prof. dr. sc. Vili Beroš, dr. med., v. r.
### NN 87/2023 (28.7.2023.), Naredba o prestanku važenja Naredbe o mjerama za prihvat nekomercijalnog premještanja kućnih ljubimaca u pratnji vlasnika raseljenih iz Ukrajine

MINISTARSTVO POLJOPRIVREDE

1362

Na temelju članka 7. stavka 6. Zakona o zdravlju životinja (»Narodne novine«, br. 152/22 i 154/22) i članka 52. stavka 2. Zakona o sustavu državne uprave (»Narodne novine« br. 66/19) ministrica poljoprivrede donosi

NAREDBU

O PRESTANKU VAŽENJA NAREDBE O MJERAMA ZA PRIHVAT NEKOMERCIJALNOG PREMJEŠTANJA KUĆNIH LJUBIMACA U PRATNJI VLASNIKA RASELJENIH IZ UKRAJINE

Članak 1.

Danom stupanja na snagu ove Naredbe prestaje važiti Naredba o mjerama za prihvat nekomercijalnog premještanja kućnih ljubimaca u pratnji vlasnika raseljenih iz Ukrajine (»Narodne novine«, broj 41/22).

Članak 2.

Ova Naredba stupa na snagu prvoga dana od dana objave u »Narodnim novinama«.

Klasa: 322-06/22-01/4
 Urbroj: 525-09/570-23-421
 Zagreb, 9. lipnja 2023.

Ministrica poljoprivrede
 Marija Vučković, v. r.
### NN 87/2023 (28.7.2023.), Odluka o stavljanju izvan snage Odluke o umanjenju plaće i dodataka na plaću državnim službenicima i namještenicima za vrijeme sudjelovanja u štrajku

VLADA REPUBLIKE HRVATSKE

1350

Na temelju članka 31. stavka 2. Zakona o Vladi Republike Hrvatske (»Narodne novine«, br. 150/11., 119/14., 93/16., 116/18. i 80/22.), Vlada Republike Hrvatske je na sjednici održanoj 27. srpnja 2023. donijela

ODLUKU

O STAVLJANJU IZVAN SNAGE ODLUKE O UMANJENJU PLAĆE I DODATAKA NA PLAĆU DRŽAVNIM SLUŽBENICIMA I NAMJEŠTENICIMA ZA VRIJEME SUDJELOVANJA U ŠTRAJKU

I.

Ovom Odlukom stavlja se izvan snage Odluka o umanjenju plaće i dodataka na plaću državnim službenicima i namještenicima za vrijeme sudjelovanja u štrajku (»Narodne novine«, broj 78/23.).

II.

Državnim službenicima i namještenicima koji sudjeluju u štrajku najavljenom Vladi Republike Hrvatske dopisom Sindikata državnih i lokalnih službenika i namještenika Republike Hrvatske, broj 60/23, od 29. svibnja 2023., koji obuhvaća tijela sudbene vlasti i državna odvjetništva (pravosudna tijela) na području Republike Hrvatske, s početkom 5. lipnja 2023., u 7,00 sati do ispunjenja štrajkaških zahtjeva, isplatit će se plaća u punom iznosu, bez umanjenja utvrđenog Odlukom o umanjenju plaće i dodataka na plaću državnim službenicima i namještenicima za vrijeme sudjelovanja u štrajku.

III.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/23-04/306

Urbroj: 50301-21/32-23-2

Zagreb, 27. srpnja 2023.

Predsjednik
 mr. sc. Andrej Plenković, v. r.
### NN 87/2023 (28.7.2023.), Odluka o isplati dodatka na plaću državnim službenicima i namještenicima u pravosudnim tijelima

VLADA REPUBLIKE HRVATSKE

1351

Na temelju članka 31. stavka 2. Zakona o Vladi Republike Hrvatske (»Narodne novine«, br. 150/11., 119/14., 93/16., 116/18. i 80/22.), Vlada Republike Hrvatske je na sjednici održanoj 27. srpnja 2023. donijela

ODLUKU

O ISPLATI DODATKA NA PLAĆU DRŽAVNIM SLUŽBENICIMA I NAMJEŠTENICIMA U PRAVOSUDNIM TIJELIMA

I.

Državnim službenicima i namještenicima u tijelima sudbene vlasti i državnim odvjetništvima (u daljnjem tekstu: pravosudna tijela), raspoređenim na radna mjesta za koje je utvrđen koeficijent složenosti poslova do 2,30, određuje se isplata dodatka na plaću u visini od 12 %.

II.

Ako su državni službenici i namještenici u pravosudnim tijelima raspoređeni na radna mjesta na kojima, bez dodatka iz ove Odluke, ne ostvaruju Zakonom propisani iznos minimalne plaće, dodatak iz točke I. ove Odluke isplaćuje se na iznos minimalne plaće.

III.

Dodatak na plaću iz točke I. ove Odluke isplaćivat će se do dana ostvarivanja plaće prema uredbi kojom će se utvrditi nazivi radnih mjesta i koeficijenti za obračun plaće u skladu s novim zakonom o plaćama u državnoj službi i javnim službama.

IV.

Financijska sredstva za provedbu ove Odluke osigurana su u državnom proračunu Republike Hrvatske.

V.

Ova Odluka primjenjuje se počevši s plaćom za srpanj 2023., koja se isplaćuje u kolovozu 2023.

VI.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/23-04/307

Urbroj: 50301-21/32-23-2

Zagreb, 27. srpnja 2023.

Predsjednik
 mr. sc. Andrej Plenković, v. r.
### NN 88/2023 (31.7.2023.), Ispravak Pravilnika o parametrima sukladnosti, metodama analiza i monitorinzima vode namijenjene za ljudsku potrošnju

MINISTARSTVO ZDRAVSTVA

1384

Nakon usporedbe s izvornim tekstom Pravilnika o parametrima sukladnosti, metodama analiza i monitorinzima vode namijenjene za ljudsku potrošnju koji je objavljen u »Narodnim novinama«, broj 64 od 14. lipnja 2023. godine, utvrđene su pogreške te se daje

ISPRAVAK PRAVILNIKA

O PARAMETRIMA SUKLADNOSTI, METODAMA ANALIZA I MONITORINZIMA VODE NAMIJENJENE ZA LJUDSKU POTROŠNJU

U Pravilniku o parametrima sukladnosti, metodama analiza i monitorinzima vode namijenjene za ljudsku potrošnju (»Narodne novine«, broj 64/23), u Prilogu 1. Tablici 3. INDIKATORSKI PARAMETRI Vrijednost parametra/MDK vrijednost za parametar Ugljikovodici umjesto vrijednosti: »5« treba stajati vrijednost: »50«.

U prilogu III., Dio B, Tablici 1. MINIMALNE PROVEDBENE ZNAČAJKE »MJERNA NESIGURNOST«, 2. Napomene uz tablicu 1., Napomene 9. i 10. ispravno glase:

»Napomena 9.: Mjernu nesigurnost trebalo bi procjenjivati pri razini od 3 mg/l ukupnog organskog ugljika (TOC). Smjernice za određivanje ukupnog organskog ugljika (TOC) i otopljenog organskog ugljika (DOC) EN 1484 primjenjuju se za utvrđivanje nesigurnosti ispitne metode.

Napomena 10.: Mjernu nesigurnost trebalo bi procjenjivati pri razini od 1,0 NTU (jedinice nefelometrijske mutnoće), u skladu s normom EN ISO 7027 ili drugom jednakovrijednom standardnom metodom.«

Naslov točke 3. ispravno glasi: »Zbroj PFAS-ova«.

Klasa: 011-02/22-04/25
 Urbroj: 534-07-1-1/2-23-12
 Zagreb, 14. srpnja 2023.

Ministar
 izv. prof. dr. sc. Vili Beroš, dr. med., v. r.
### NN 88/2023 (31.7.2023.), Odluka o razrješenju i imenovanju članova nadzornih i revizorskih odbora obveznih mirovinskih društava

VLADA REPUBLIKE HRVATSKE

1373

Na temelju članka 31. stavka 2. Zakona o Vladi Republike Hrvatske (»Narodne novine«, br. 150/11., 119/14., 93/16., 116/18. i 80/22.) i članka 40. stavka 1. Zakona o obveznim mirovinskim fondovima (»Narodne novine«, br. 19/14., 64/18., 115/18. i 58/20.), Vlada Republike Hrvatske je na sjednici održanoj 27. srpnja 2023. godine donijela

ODLUKU

O RAZRJEŠENJU I IMENOVANJU ČLANOVA NADZORNIH I REVIZORSKIH ODBORA OBVEZNIH MIROVINSKIH DRUŠTAVA

I.

Razrješuju se dužnosti članovi nadzornih i revizorskih odbora obveznih mirovinskih društava, imenovani na prijedlog ministra nadležnog za mirovinski sustav, zbog isteka mandata:

1. STJEPAN MANDIĆ, na koju je imenovan kao predstavnik članova mirovinskog fonda kojim upravlja Allianz ZB d.o.o. društvo za upravljanje obveznim i dobrovoljnim mirovinskim fondovima

2. dr. sc. DANIJEL NESTIĆ, na koju je imenovan kao predstavnik članova mirovinskog fonda kojim upravlja ERSTE d.o.o. – društvo za upravljanje obveznim i dobrovoljnim mirovinskim fondovima

3. mr. sc. KRISTJAN STANIČIĆ, na koju je imenovan kao predstavnik članova mirovinskog fonda kojim upravlja PBZ CROATIA OSIGURANJE d.d. za upravljanje obveznim mirovinskim fondovima

4. dr. sc. ZVONIMIR SAVIĆ, na koju je imenovan kao predstavnik članova mirovinskog fonda kojim upravlja Raiffeisen društvo za upravljanje obveznim i dobrovoljnim mirovinskim fondovima dioničko društvo.

II.

Za članove nadzornih i revizorskih odbora obveznih mirovinskih društava, na prijedlog ministra nadležnog za mirovinski sustav, imenuju se:

MELITA ČIČAK, kao predstavnica članova mirovinskog fonda kojim upravlja Allianz ZB d.o.o. društvo za upravljanje obveznim i dobrovoljnim mirovinskim fondovima

2. mr. sc. DUBRAVKA VLAŠIĆ PLEŠE, kao predstavnica članova mirovinskog fonda kojim upravlja ERSTE d.o.o. – društvo za upravljanje obveznim i dobrovoljnim mirovinskim fondovima

3. mr. sc. KRISTJAN STANIČIĆ, kao predstavnik članova mirovinskog fonda kojim upravlja PBZ CROATIA OSIGURANJE d.d. za upravljanje obveznim mirovinskim fondovima

4. dr. sc. ZVONIMIR SAVIĆ, kao predstavnik članova mirovinskog fonda kojim upravlja Raiffeisen društvo za upravljanje obveznim i dobrovoljnim mirovinskim fondovima dioničko društvo.

III.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/23-04/302

Urbroj: 50301-15/07-23-02

Zagreb, 27. srpnja 2023.

Predsjednik
 mr. sc. Andrej Plenković, v. r.
### NN 88/2023 (31.7.2023.), Rješenje o razrješenju i imenovanju predsjednika Upravnog vijeća Lučke uprave Zadar

VLADA REPUBLIKE HRVATSKE

1375

Na temelju članka 31. stavka 4. Zakona o Vladi Republike Hrvatske (»Narodne novine«, br. 150/11., 119/14., 93/16., 116/18. i 80/22.) i članka 52. stavka 2. Zakona o pomorskom dobru i morskim lukama (»Narodne novine«, br. 158/03., 100/04., 141/06., 38/09., 123/11. – Odluka Ustavnog suda Republike Hrvatske, 56/16. i 98/19.), Vlada Republike Hrvatske je na sjednici održanoj 20. srpnja 2023. donijela

RJEŠENJE

O RAZRJEŠENJU I IMENOVANJU PREDSJEDNIKA UPRAVNOG VIJEĆA LUČKE UPRAVE ZADAR

1. Razrješuje se BOŽIDAR LONGIN dužnosti predsjednika Upravnog vijeća Lučke uprave Zadar, na osobni zahtjev.

2. Imenuje se DARKO KASAP predsjednikom Upravnog vijeća Lučke uprave Zadar.

Klasa: 080-02/23-02/53

Urbroj: 50301-15/28-23-04

Zagreb, 20. srpnja 2023.

Predsjednik
 mr. sc. Andrej Plenković, v. r.
### NN 88/2023 (31.7.2023.), Rješenje o imenovanju dijela članova Odbora za državnu službu

VLADA REPUBLIKE HRVATSKE

1374

Na temelju članka 31. stavka 4. Zakona o Vladi Republike Hrvatske (»Narodne novine«, br. 150/11., 119/14., 93/16., 116/18. i 80/22.) i članka 66. stavka 1. Zakona o državnim službenicima (»Narodne novine«, br. 92/05., 107/07., 27/08., 34/11., 49/11., 150/11., 34/12., 49/12. – pročišćeni tekst, 37/13., 38/13., 138/15. – Odluka Ustavnog suda Republike Hrvatske, 61/17., 70/19., 98/19. i 141/22.), Vlada Republike Hrvatske je na sjednici održanoj 20. srpnja 2023. donijela

RJEŠENJE

O IMENOVANJU DIJELA ČLANOVA ODBORA ZA DRŽAVNU SLUŽBU

Za članove Odbora za državnu službu imenuju se:

– MAJA PLESKALT

– NADJA RABAR

– ZDENKO BLAŽENČIĆ

– IVANA NAJMAN

– GORAN OREŠKOVIĆ

– BRANKA CVITANOVIĆ.

Klasa: UP/I 080-02/23-01/51

Urbroj: 50301-15/28-23-02

Zagreb, 20. srpnja 2023.

Predsjednik
 mr. sc. Andrej Plenković, v. r.
### NN 88/2023 (31.7.2023.), Rješenje o razrješenju i imenovanju dijela članova Upravnog vijeća Energetskog instituta Hrvoje Požar

VLADA REPUBLIKE HRVATSKE

1380

Na temelju članka 31. stavka 4. Zakona o Vladi Republike Hrvatske (»Narodne novine«, br. 150/11., 119/14., 93/16., 116/18. i 80/22.) i članka 5. stavka 1. Uredbe o preoblikovanju Energetskog instituta Hrvoje Požar u ustanovu (»Narodne novine«, br. 52/03., 110/11. i 96/13.), a u vezi s člankom 12. stavkom 2. Statuta Energetskog instituta Hrvoje Požar, Vlada Republike Hrvatske je na sjednici održanoj 27. srpnja 2023. donijela

RJEŠENJE

O RAZRJEŠENJU I IMENOVANJU DIJELA ČLANOVA UPRAVNOG VIJEĆA ENERGETSKOG INSTITUTA HRVOJE POŽAR

1. Razrješuju se dužnosti članovi Upravnog vijeća Energetskog instituta Hrvoje Požar, zbog isteka mandata:

– ZORAN PAČANDI

– KRISTINA DŽIMBEG

– IVANA PALINIĆ GALOVIĆ.

2. Za članove Upravnog vijeća Energetskog instituta Hrvoje Požar imenuju se:

– ANTONIO PAVLEČIĆ

– IVANA PALINIĆ GALOVIĆ

– TRPIMIR MAJCAN.

Klasa: 080-02/23-02/57

Urbroj: 50301-15/07-23-02

Zagreb, 27. srpnja 2023.

Predsjednik
 mr. sc. Andrej Plenković, v. r.
### NN 88/2023 (31.7.2023.), Rješenje o imenovanju ravnatelja Uprave za stručnu podršku razvoju poljoprivrede u Ministarstvu poljoprivrede

VLADA REPUBLIKE HRVATSKE

1377

Na temelju članka 31. stavka 4. Zakona o Vladi Republike Hrvatske (»Narodne novine«, br. 150/11., 119/14., 93/16., 116/18. i 80/22.), članka 46. stavka 2. Zakona o sustavu državne uprave (»Narodne novine«, broj 66/19.) i članka 74.a stavka 1. Zakona o državnim službenicima (»Narodne novine«, br. 92/05., 107/07., 27/08., 34/11., 49/11., 150/11., 34/12., 49/12. – pročišćeni tekst, 37/13., 38/13., 138/15. – Odluka Ustavnog suda Republike Hrvatske, 61/17., 70/19., 98/19. i 141/22.), Vlada Republike Hrvatske je na sjednici održanoj 27. srpnja 2023. donijela

RJEŠENJE

O IMENOVANJU RAVNATELJA UPRAVE ZA STRUČNU PODRŠKU RAZVOJU POLJOPRIVREDE U MINISTARSTVU POLJOPRIVREDE

Imenuje se MLADEN FRUK ravnateljem Uprave za stručnu podršku razvoju poljoprivrede u Ministarstvu poljoprivrede, na razdoblje od četiri godine.

Klasa: UP/I 080-02/23-01/55

Urbroj: 50301-15/07-23-02

Zagreb, 27. srpnja 2023.

Predsjednik
 mr. sc. Andrej Plenković, v. r.
### NN 88/2023 (31.7.2023.), Rješenje o imenovanju ravnateljice Uprave za potpore poljoprivredi i ruralnom razvoju u Ministarstvu poljoprivrede

VLADA REPUBLIKE HRVATSKE

1378

Na temelju članka 31. stavka 4. Zakona o Vladi Republike Hrvatske (»Narodne novine«, br. 150/11., 119/14., 93/16., 116/18. i 80/22.), članka 46. stavka 2. Zakona o sustavu državne uprave (»Narodne novine«, broj 66/19.) i članka 74.a stavka 1. Zakona o državnim službenicima (»Narodne novine«, br. 92/05., 107/07., 27/08., 34/11., 49/11., 150/11., 34/12., 49/12. – pročišćeni tekst, 37/13., 38/13., 138/15. – Odluka Ustavnog suda Republike Hrvatske, 61/17., 70/19., 98/19. i 141/22.), Vlada Republike Hrvatske je na sjednici održanoj 27. srpnja 2023. donijela

RJEŠENJE

O IMENOVANJU RAVNATELJICE UPRAVE ZA POTPORE POLJOPRIVREDI I RURALNOM RAZVOJU U MINISTARSTVU POLJOPRIVREDE

Imenuje se ŽELJKA GUDELJ – VELAGA ravnateljicom Uprave za potpore poljoprivredi i ruralnom razvoju u Ministarstvu poljoprivrede, na razdoblje od četiri godine.

Klasa: UP/I 080-02/23-01/54

Urbroj: 50301-15/07-23-02

Zagreb, 27. srpnja 2023.

Predsjednik
 mr. sc. Andrej Plenković, v. r.
### NN 88/2023 (31.7.2023.), Rješenje o imenovanju glavne tajnice Ministarstva poljoprivrede

VLADA REPUBLIKE HRVATSKE

1379

Na temelju članka 31. stavka 4. Zakona o Vladi Republike Hrvatske (»Narodne novine«, br. 150/11., 119/14., 93/16., 116/18. i 80/22.), članka 46. stavka 2. Zakona o sustavu državne uprave (»Narodne novine«, broj 66/19.) i članka 74.a stavka 1. Zakona o državnim službenicima (»Narodne novine«, br. 92/05., 107/07., 27/08., 34/11., 49/11., 150/11., 34/12., 49/12. – pročišćeni tekst, 37/13., 38/13., 138/15. – Odluka Ustavnog suda Republike Hrvatske, 61/17., 70/19., 98/19. i 141/22.), Vlada Republike Hrvatske je na sjednici održanoj 27. srpnja 2023. donijela

RJEŠENJE

O IMENOVANJU GLAVNE TAJNICE MINISTARSTVA POLJOPRIVREDE

Imenuje se DANIELA SUKALIĆ glavnom tajnicom Ministarstva poljoprivrede, na razdoblje od četiri godine.

Klasa: UP/I 080-02/23-01/53

Urbroj: 50301-15/07-23-02

Zagreb, 27. srpnja 2023.

Predsjednik
 mr. sc. Andrej Plenković, v. r.
### NN 88/2023 (31.7.2023.), Rješenje o razrješenju državnog tajnika u Ministarstvu gospodarstva i održivog razvoja

VLADA REPUBLIKE HRVATSKE

1376

Na temelju članka 31. stavka 4. Zakona o Vladi Republike Hrvatske (»Narodne novine«, br. 150/11., 119/14., 93/16., 116/18. i 80/22.) i članka 46. stavka 1. Zakona o sustavu državne uprave (»Narodne novine«, broj 66/19.), Vlada Republike Hrvatske je na sjednici održanoj 27. srpnja 2023. donijela

RJEŠENJE

O RAZRJEŠENJU DRŽAVNOG TAJNIKA U MINISTARSTVU GOSPODARSTVA I ODRŽIVOG RAZVOJA

Razrješuje se dr. sc. MARIO ŠILJEG dužnosti državnog tajnika u Ministarstvu gospodarstva i održivog razvoja, s danom 31. srpnja 2023., radi odlaska na novu dužnost.

Klasa: UP/I 080-02/23-02/22

Urbroj: 50301-15/07-23-02

Zagreb, 27. srpnja 2023.

Predsjednik
 mr. sc. Andrej Plenković, v. r.
### NN 88/2023 (31.7.2023.), Uredba o izmjeni Uredbe o visini trošarine na energente i električnu energiju

VLADA REPUBLIKE HRVATSKE

1372

Na temelju članka 97. stavka 2. Zakona o trošarinama (»Narodne novine«, br. 106/18., 121/19. i 144/21.), Vlada Republike Hrvatske je na sjednici održanoj 31. srpnja 2023. donijela

UREDBU

O IZMJENI UREDBE O VISINI TROŠARINE NA ENERGENTE I ELEKTRIČNU ENERGIJU

Članak 1.

U Uredbi o visini trošarine na energente i električnu energiju (»Narodne novine«, br. 156/22., 1/23., 10/23., 22/23., 37/23., 46/23., 56/23., 71/23. i 79/23.), u članku 3. mijenjaju se visine trošarine u eurima na sljedeće predmete oporezivanja tako da glase:

» – Bezolovni motorni benzin 456,00 EUR/1000 l

– Dizelsko gorivo 383,00 EUR/1000 l.«.

Članak 2.

Visine trošarina iz članka 1. ove Uredbe primjenjuju se s danom stupanja na snagu ove Uredbe i određene su za razdoblje do 14. kolovoza 2023.

Članak 3.

Ova Uredba objavit će se u »Narodnim novinama«, a stupa na snagu 1. kolovoza 2023.

Klasa: 022-03/23-03/63
 Urbroj: 50301-05/20-23-2
 Zagreb, 31. srpnja 2023.

Predsjednik
 mr. sc. Andrej Plenković, v. r.
### NN 90/2023 (2.8.2023.), Odluka o izmjeni Odluke o donošenju Nastavnog plana posebnih kurikuluma za srednju školu

MINISTARSTVO ZNANOSTI I OBRAZOVANJA

1397

Na temelju članka 27. stavka 9. Zakona o odgoju i obrazovanju u osnovnoj i srednjoj školi (»Narodne novine«, broj: 87/08, 86/09, 92/10, 105/10, 90/11, 16/12, 86/12, 126/12, 94/13, 152/14, 7/17, 68/18, 98/19 64/20 i 151/22) ministar znanosti i obrazovanja donosi

ODLUKU

O IZMJENI ODLUKE O DONOŠENJU NASTAVNOG PLANA POSEBNIH KURIKULUMA ZA SREDNJU ŠKOLU

I.

U Odluci o donošenju Nastavnog plana posebnih kurikuluma za srednju školu (»Narodne novine«, broj 99/21) točka IV. mijenja se i glasi:

»Ova Odluka stupa na snagu osmoga dana od dana objave u »Narodnim novinama«, a primjenjuje se za učenike I. razreda srednje škole od školske godine 2024./2025., za učenike 2. razreda od školske godine 2025./2026., a za učenike 3. razreda od školske godine 2026./2027.«

II.

Ova Odluka stupa na snagu osmoga dana od dana objave u »Narodnim novinama«.

Klasa: 602-03/21-05/00032

Urbroj: 533-05-23-0003

Zagreb, 27. srpnja 2023.

Ministar
 prof. dr. sc. Radovan Fuchs, v. r.
### NN 90/2023 (2.8.2023.), Odluka o izmjeni Odluke o donošenju nastavnih planova posebnih kurikuluma za osnovnu školu

Ministarstvo znanosti i obrazovanja

1396

Na temelju članka 27. stavka 9. Zakona o odgoju i obrazovanju u osnovnoj i srednjoj školi (»Narodne novine«, broj 87/08, 86/09, 92/10, 105/10 – ispravak, 90/11, 16/12, 86/12, 94/13, 152/14, 7/17, 68/18, 98/19 i 64/20) ministar znanosti i obrazovanja donosi

ODLUKU

O IZMJENI ODLUKE O DONOŠENJU NASTAVNIH PLANOVA POSEBNIH KURIKULUMA ZA OSNOVNU ŠKOLU

I.

U točki IV. Odluke o donošenju nastavnih planova posebnih kurikuluma za osnovnu školu (»Narodne novine«, broj 99/21), iza riječi: »Narodnim novinama«, riječi: »a primjenjuje se od školske godine 2023./2024.« zamjenjuju se riječima: »a primjenjuje se od školske godine 2024./2025., osim Nastavnoga plana posebnih kurikuluma za osnovnu školu koji se primjenjuje:

– od školske godine 2024./2025. za učenike od 1. do 8. razreda osnovne škole za nastavne predmete: Hrvatski jezik, Matematika, Priroda i društvo, Priroda, Informatika, Tehnička kultura, Domaćinstvo, Društvo, Vjeronauk, Likovna kultura, Glazbena kultura i Tjelesna i zdravstvena kultura

– od školske godine 2024./2025. za učenike 1. razreda osnovne škole za nastavne predmete: Engleski jezik, Njemački jezik, Francuski jezik, Talijanski jezik i Španjolski jezik

– od školske godine 2025./2026. za učenike 2. razreda osnovne škole za nastavne predmete: Engleski jezik, Njemački jezik, Francuski jezik, Talijanski jezik i Španjolski jezik

– od školske godine 2026./2027. za učenike 3. razreda osnovne škole za nastavne predmete: Engleski jezik, Njemački jezik, Francuski jezik, Talijanski jezik i Španjolski jezik

– od školske godine 2027./2028. za učenike 4. razreda osnovne škole za nastavne predmete: Engleski jezik, Njemački jezik, Francuski jezik, Talijanski jezik i Španjolski jezik

– od školske godine 2028./2029. za učenike 5. razreda osnovne škole za nastavne predmete: Engleski jezik, Njemački jezik, Francuski jezik, Talijanski jezik i Španjolski jezik

– od školske godine 2029./2030. za učenike 6. razreda osnovne škole za nastavne predmete: Engleski jezik, Njemački jezik, Francuski jezik, Talijanski jezik i Španjolski jezik

– od školske godine 2030./2031. za učenike 7. razreda osnovne škole za nastavne predmete: Engleski jezik, Njemački jezik, Francuski jezik, Talijanski jezik i Španjolski jezik

– od školske godine 2031./2032. za učenike 8. razreda osnovne škole za nastavne predmete: Engleski jezik, Njemački jezik, Francuski jezik, Talijanski jezik i Španjolski jezik.«

II.

Ova Odluka stupa na snagu osmoga dana od dana objave u »Narodnim novinama«.

Klasa: 602-02/23-05/00016
 Urbroj: 533-06-23-0001
 Zagreb, 24. srpnja 2023.

Ministar
 prof. dr. sc. Radovan Fuchs, v. r.
### NN 90/2023 (2.8.2023.), Pravilnik o izmjenama i dopunama Pravilnika o kontroli projekata

Ministarstvo prostornoga uređenja, graditeljstva i državne imovine

1399

Na temelju članka 95. Zakona o gradnji (»Narodne novine«, broj 153/13, 20/17, 39/19 i 125/19), ministar prostornoga uređenja, graditeljstva i državne imovine, donosi

PRAVILNIK

O IZMJENAMA I DOPUNAMA PRAVILNIKA O KONTROLI PROJEKATA

Članak 1.

U Pravilniku o kontroli projekata (»Narodne novine«, broj 32/14 i 72/20) u članku 3. iza stavka 4. dodaje se stavak 5. koji glasi:

»(5) Ako projekt obnove konstrukcije zgrade odnosno projekt obnove zgrade za cjelovitu obnovu zgrade koji se izrađuje prema posebnom zakonu kojim se uređuje obnova zgrada oštećenih potresom mora imati izvješće o obavljenoj kontroli revidenta, isto mora obuhvatiti kontrolu i potvrdu ispravnog odabira razine obnove potresom oštećenih konstrukcija zgrada u odnosu na mehaničku otpornost i stabilnost te indeksa znatnog oštećenja konstrukcije (IZO) prema Tehničkom propisu za građevinske konstrukcije.«.

Članak 2.

U članku 4. ispred riječi: »Kontrolom« stavlja se oznaka stavka: »(1)«.

Iza stavka 1. dodaje se stavak 2. koji glasi:

»(2) Kontrola projekta obnove konstrukcije zgrade odnosno projekta obnove zgrade za cjelovitu obnovu zgrade koji se izrađuje prema posebnom zakonu kojim se uređuje obnova zgrada oštećenih potresom, uz provjere iz stavka 1. ovoga članka, mora obuhvaćati i provjeru ispravnosti odabira razine obnove potresom oštećenih konstrukcija zgrada u odnosu na mehaničku otpornost i stabilnost prema Tehničkom propisu za građevinske konstrukcije.«.

Članak 3.

U članku 5. stavku 5. iza riječi: »izvješće« dodaju se riječi: »u elektroničkom obliku potpisano kvalificiranim elektroničkim potpisom sukladno Uredbi (EU) br. 910/2014 Europskog parlamenta i Vijeća od 23. srpnja 2014. o elektroničkoj identifikaciji i uslugama povjerenja za elektroničke transakcije na unutarnjem tržištu i stavljanju izvan snage Direktive 1999/93/EZ«.

Članak 4.

U članku 6. stavku 1. točka 10. mijenja se i glasi: »datum i broj izvješća te kvalificirani elektronički potpis ovlaštenog inženjera.«.

Članak 5.

Članak 7. mijenja se i glasi:

»Revident kvalificiranim elektroničkim potpisom ovjerava projekt u elektroničkom obliku na predviđenoj stranici za ovjeru ako je projekt za kojeg je proveo kontrolu izrađen u skladu sa Zakonom o gradnji i posebnim propisima.«.

Članak 6.

U članku 8. stavku 1. točka 5. mijenja se i glasi: »datum i broj izvješća te kvalificirani elektronički potpis ovlaštenog inženjera.«.

Članak 7.

Prilog 1, koji je sastavni dio Pravilnika o kontroli projekata, briše se.

Članak 8.

Ovaj Pravilnik stupa na snagu prvoga dana od dana objave u »Narodnim novinama«.

Klasa: 360-01/23-04/1

Urbroj: 531-01-23-10

Zagreb, 24. srpnja 2023.

Potpredsjednik Vlade
 i ministar
 Branko Bačić, v. r.
### NN 91/2023 (4.8.2023.), Pravilnik o izmjenama i dopunama Pravilnika o pomoćnicima u nastavi i stručnim komunikacijskim posrednicima

Ministarstvo znanosti i obrazovanja

1402

Na temelju članka 99. stavka 11. Zakona o odgoju i obrazovanju u osnovnoj i srednjoj školi (»Narodne novine«, broj 87/08, 86/09, 92/10, 105/10 – ispr., 90/11, 5/12, 16/12, 86/12, 126/12, 94/13, 152/14, 07/17, 68/18, 98/19, 64/20 i 151/22), ministar znanosti i obrazovanja donosi

PRAVILNIK

O IZMJENAMA I DOPUNAMA PRAVILNIKA O POMOĆNICIMA U NASTAVI I STRUČNIM KOMUNIKACIJSKIM POSREDNICIMA

Članak 1.

U Pravilniku o pomoćnicima u nastavi i stručnim komunikacijskim posrednicima (»Narodne novine«, broj 102/18, 59/19 i 22/20) u članku 11. stavak 4. mijenja se i glasi:

»(4) Osobe koje su u trenutku stupanja na snagu ovoga pravilnika završile neformalni program osposobljavanja za obavljanje poslova pomoćnika u nastavi i stručnoga komunikacijskog posrednika mogu nastaviti obavljati poslove bez stečene djelomične kvalifikacije iz članka 8. stavka 1. i 2. ovoga pravilnika.«

U stavku 5. iza riječi: »formalni« dodaju se riječi: »i neformalni«.

Članak 2.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 602-01/23-01/00275

Urbroj: 533-06-23-0001

Zagreb, 25. srpnja 2023.

Ministar
 prof. dr. sc. Radovan Fuchs, v. r.
### NN 92/2023 (9.8.2023.), Indeks proizvođačkih cijena industrijskih proizvoda na domaćem tržištu u srpnju 2023.

Državni zavod za statistiku

1410

Državni zavod za statistiku objavljuje

INDEKS

PROIZVOĐAČKIH CIJENA INDUSTRIJSKIH PROIZVODA NA DOMAĆEM TRŽIŠTU
 U SRPNJU 2023.

Indeks proizvođačkih cijena industrijskih proizvoda na domaćem tržištu u srpnju 2023. u odnosu na lipanj 2023. iznosi 101,2.

Klasa: 954-01/23-01/01

Urbroj: 555-01-05-03-23-16

Zagreb, 3. kolovoza 2023.

Glavna ravnateljica
 Lidija Brković, v. r.
### NN 93/2023 (11.8.2023.), Rješenje o imenovanju ravnatelja Vojne sigurnosno-obavještajne agencije

PREDSJEDNIK REPUBLIKE HRVATSKE I VLADA
 REPUBLIKE HRVATSKE

1414

Na temelju članka 103. stavka 2. Ustava Republike Hrvatske (»Narodne novine«, br. 85/10. – pročišćeni tekst i 5/14. – Odluka Ustavnog suda Republike Hrvatske) i članka 66. stavaka 1. i 2. Zakona o sigurnosno-obavještajnom sustavu Republike Hrvatske (»Narodne novine«, br. 79/06. i 105/06.), te uz prethodno mišljenje Odbora za unutarnju politiku i nacionalnu sigurnost Hrvatskoga sabora, klasa: 080-02/23-01/1, urbroj: 6521-4-23-3, od 9. kolovoza 2023., Predsjednik Republike Hrvatske i predsjednik Vlade Repub­like Hrvatske, donijeli su

RJEŠENJE

O IMENOVANJU RAVNATELJA VOJNE SIGURNOSNO-OBAVJEŠTAJNE AGENCIJE

Imenuje se brigadni general IVAN TURKALJ ravnateljem Vojne sigurnosno-obavještajne agencije.

|  |  |
| --- | --- |
| Klasa: 080-02/23-01/47  Urbroj: 50301-15/07-23-09  Zagreb, 9. kolovoza 2023. | Klasa: 080-01/23-01/06  Urbroj: 71-01-23-10  Zagreb, 10. kolovoza 2023. |

|  |  |
| --- | --- |
| Predsjednik  Vlade Republike Hrvatske  mr. sc. Andrej Plenković, v. r. | Predsjednik  Republike Hrvatske  Zoran Milanović, v. r. |
### NN 94/2023 (14.8.2023.), Uredba o izmjeni Uredbe o visini trošarine na energente i električnu energiju

VLADA REPUBLIKE HRVATSKE

1419

Na temelju članka 97. stavka 2. Zakona o trošarinama (»Narodne novine«, br. 106/18., 121/19. i 144/21.), Vlada Republike Hrvatske je na sjednici održanoj 14. kolovoza 2023. donijela

UREDBU

O IZMJENI UREDBE O VISINI TROŠARINE NA ENERGENTE I ELEKTRIČNU ENERGIJU

Članak 1.

U Uredbi o visini trošarine na energente i električnu energiju (»Narodne novine«, br. 156/22., 1/23., 10/23., 22/23., 37/23., 46/23., 56/23., 71/23., 79/23. i 88/23.), u članku 3. mijenjaju se visine trošarine u eurima na sljedeće predmete oporezivanja tako da glase:

|  |  |
| --- | --- |
| » – Bezolovni motorni benzin | 456,00 EUR/1000 l |
| – Dizelsko gorivo | 383,00 EUR/1000 l.«. |

Članak 2.

Visine trošarina iz članka 1. ove Uredbe primjenjuju se s danom stupanja na snagu ove Uredbe i određene su za razdoblje do 28. kolovoza 2023.

Članak 3.

Ova Uredba objavit će se u »Narodnim novinama«, a stupa na snagu 15. kolovoza 2023.

Klasa: 022-03/23-03/66

Urbroj: 50301-05/16-23-3

Zagreb, 14. kolovoza 2023.

Predsjednik
 mr. sc. Andrej Plenković, v. r.
### NN 95/2023 (18.8.2023.), Odluka o izmjeni Odluke o prikupljanju granularnih podataka o kreditima i kreditnom riziku i podataka o nekretninama

Hrvatska narodna banka

1428

Na temelju članka 86. stavaka 1. i 3. i članka 43. stavka 2. točke 10. Zakona o Hrvatskoj narodnoj banci (»Narodne novine«, br. 75/2008., 54/2013. i 47/2020.) guverner Hrvatske narodne banke donosi

ODLUKU

O IZMJENI ODLUKE O PRIKUPLJANJU GRANULARNIH PODATAKA O KREDITIMA I KREDITNOM RIZIKU I PODATAKA O NEKRETNINAMA

Članak 1.

U Odluci o prikupljanju granularnih podataka o kreditima i kreditnom riziku i podataka o nekretninama (»Narodne novine«, br. 72/2022.) u članku 8. stavku 2. točka 4. mijenja se i glasi:

»4) izvješća iz članka 5. stavka 1. ove Odluke sastavljena na izvještajni datum 30. rujna 2023., najkasnije do 11. prosinca 2023.«.

Članak 2.

Ova Odluka stupa na snagu osmoga dana od dana objave u »Narodnim novinama«.

O. br.: 257-091/08-23/BV

Zagreb, 3. kolovoza 2023.

Guverner
 Boris Vujčić, v. r.
### NN 95/2023 (18.8.2023.), Indeks potrošačkih cijena u srpnju 2023.

Državni zavod za statistiku

1427

Državni zavod za statistiku objavljuje

INDEKS

POTROŠAČKIH CIJENA U SRPNJU 2023.

Indeks potrošačkih cijena u srpnju 2023. u odnosu na lipanj 2023. iznosi 100,2.

Klasa: 956-03/23-01/3

Urbroj: 555-01-04-06-01-23-14

Zagreb, 17. kolovoza 2023.

Glavna ravnateljica
 Lidija Brković, v. r.
### NN 95/2023 (18.8.2023.), Odluka o financiranju obveznih udžbenika za učenike srednjih škola u Republici Hrvatskoj za školsku godinu 2023./2024. sredstvima iz Državnog proračuna Republike Hrvatske

VLADA REPUBLIKE HRVATSKE

1424

Na temelju članka 14. stavka 2. Zakona o udžbenicima i drugim obrazovnim materijalima za osnovnu i srednju školu (»Narodne novine«, br. 116/18. i 85/22.), Vlada Republike Hrvatske je na sjednici održanoj 17. kolovoza 2023. donijela

ODLUKU

O FINANCIRANJU OBVEZNIH UDŽBENIKA ZA UČENIKE SREDNJIH ŠKOLA U REPUBLICI HRVATSKOJ ZA ŠKOLSKU GODINU 2023./2024. SREDSTVIMA IZ DRŽAVNOG PRORAČUNA REPUBLIKE HRVATSKE

I.

Vlada Republike Hrvatske, sukladno raspoloživim financijskim sredstvima, za školsku godinu 2023./2024. osigurat će obvezne udžbenike za učenike srednjih škola u Republici Hrvatskoj koji su članovi kućanstva koje je do 31. kolovoza 2023. utvrđeno kao korisnik zajamčene minimalne naknade, sukladno propisu kojim se uređuje područje socijalne skrbi.

Pravo iz stavka 1. ove točke učenik ostvaruje za sve obvezne udžbenike za nastavne predmete za određeni razred iz odluke o odabiru udžbenika za srednju školu, razred i odjeljenje koji učenik pohađa, koju donosi svaka pojedina škola, a prema odabiru iz Kataloga odobrenih udžbenika koji objavljuje Ministarstvo znanosti i obrazovanja na svojim mrežnim stranicama.

Pravo iz stavka 1. ove točke ne ostvaruju učenici:

– koji ostvaruju pravo na sve obvezne udžbenike po drugoj osnovi

– koji ostvaruju pravo na puni novčani iznos za nabavu obveznih udžbenika

– koji ponavljaju razred.

II.

Način uporabe, vraćanja i obnavljanja udžbenika financiranih sredstvima iz Državnog proračuna Republike Hrvatske propisan je Naputkom o načinu uporabe, vraćanja i obnavljanja udžbenika i drugih obrazovnih materijala financiranih sredstvima iz Državnoga proračuna (»Narodne novine«, broj 46/19.).

III.

Sredstva za izvršenje ove Odluke osigurana su u Državnom proračunu Republike Hrvatske za 2023. godinu i projekcijama za 2024. i 2025. godinu, u okviru Razdjela 080 Ministarstvo znanosti i obrazovanja, Glave 08005, Programa 3701 Razvoj odgojno-obrazovnog sustava, na Aktivnosti A578045 Sufinanciranje nastavnih materijala i opreme za učenike osnovnih i srednjih škola.

IV.

Za provedbu ove Odluke zadužuje se Ministarstvo znanosti i obrazovanja.

V.

Ova Odluka stupa na snagu osmoga dana od dana objave u »Narodnim novinama«.

Klasa: 022-03/23-04/312

Urbroj: 50301-04/12-23-2

Zagreb, 17. kolovoza 2023.

Predsjednik
 mr. sc. Andrej Plenković, v. r.
### NN 96/2023 (23.8.2023.), Rješenje o razrješenju članice i dijela zamjenika članova i imenovanju člana i dijela zamjenika članova Nacionalnog odbora za razvoj volonterstva

VLADA REPUBLIKE HRVATSKE

1431

Na temelju članka 31. stavka 4. Zakona o Vladi Republike Hrvatske (»Narodne novine«, br. 150/11., 119/14., 93/16., 116/18. i 80/22.) i članka 22. stavka 1. Zakona o volonterstvu (»Narodne novine«, br. 58/07., 22/13. i 84/21.), Vlada Republike Hrvatske je na sjednici održanoj 17. kolovoza 2023. donijela

RJEŠENJE

O RAZRJEŠENJU ČLANICE I DIJELA ZAMJENIKA ČLANOVA I IMENOVANJU ČLANA I DIJELA ZAMJENIKA ČLANOVA NACIONALNOG ODBORA ZA RAZVOJ VOLONTERSTVA

1. Razrješuje se KATARINA BRAJDIĆ dužnosti članice Nacio­nalnog odbora za razvoj volonterstva, na koju je imenovana kao predstavnica Agencije za mobilnost i programe Europske unije.

Razrješuje se JULIJANA KULUŠIĆ dužnosti zamjenice članice Nacionalnog odbora za razvoj volonterstva, na koju je imenovana kao predstavnica tijela državne uprave u čijem je djelokrugu volonterstvo.

Razrješuje se EMA ĆERIMAGIĆ dužnosti zamjenice članice Nacionalnog odbora za razvoj volonterstva, na koju je imenovana kao predstavnica Agencije za mobilnost i programe Europske unije.

2. Imenuje se MATIJA BLAĆE članom Nacionalnog odbora za razvoj volonterstva, kao predstavnik Agencije za mobilnost i programe Europske unije.

Imenuje se KATICA LAŽETA zamjenicom članice Nacionalnog odbora za razvoj volonterstva, kao predstavnica tijela državne uprave u čijem je djelokrugu volonterstvo.

Imenuje se BOŽENA LUKAČ zamjenicom člana Nacionalnog odbora za razvoj volonterstva, kao predstavnica Agencije za mobilnost i programe Europske unije.

Klasa: 080-02/23-02/58
 Urbroj: 50301-15/07-23-02
 Zagreb, 17. kolovoza 2023.

Predsjednik
 mr. sc. Andrej Plenković, v. r.
### NN 97/2023 (25.8.2023.), Odluka o imenovanju sutkinja Županijskog suda u Varaždinu

DRŽAVNO SUDBENO VIJEĆE

1447

Na temelju članka 55. stavak 6. Zakona o Državnom sudbenom vijeću (»Narodne novine«, broj 116/10, 57/11, 130/11, 13/13, 28/13, 82/15, 67/18, 126/19, 80/22 – u daljnjem dijelu teksta – ZDSV) Državno sudbeno vijeće (dalje u tekstu Vijeće), sastavljeno od Darka Milkovića, predsjednika Vijeća te prof. dr. sc. Marka Baretića, Arsena Bauka, Eveline Čolović Tomić, Antuna Dominka, Gorana Goluže, Marine Paulić, Ivone Rupić, Lidije Vidjak i prof. dr. sc. Maria Vinkovića članova Vijeća, na 4. sjednici, održanoj 20. travnja 2023., donijelo je

ODLUKU

Za sutkinje Županijskog suda u Varaždinu imenuju se Bojana Skenderović, sutkinja Općinskog suda u Varaždinu i Snježana Šaško, sutkinja Općinskog suda u Varaždinu.

Broj: IS-37/22-8

Zagreb, 20. travnja 2023.

Predsjednik
 Državnog sudbenog vijeća
 Darko Milković, v. r.
### NN 97/2023 (25.8.2023.), Odluka o imenovanju sutkinje Visokog upravnog suda Republike Hrvatske

DRŽAVNO SUDBENO VIJEĆE

1446

Na temelju članka 55. stavak 8. i 9. Zakona o Državnom sudbenom vijeću (»Narodne novine«, broj 116/10, 57/11, 130/11, 13/13 – Odluka Ustavnog suda Republike Hrvatske broj U-I-5991/2012, 28/13, 82/15, 67/18, 126/19 i 80/22 – u daljnjem dijelu teksta ZDSV) Državno sudbeno vijeće (u daljnjem dijelu teksta – Vijeće), sastavljeno od Darka Milkovića, predsjednika Vijeća, te Dražena Bošnjakovića, Nevena Cambja, Antuna Dominka, prof. dr. sc. Igora Glihe, Gorana Goluže, Gordane Jalšovečki, Mirte Matić, Lidije Vidjak, prof. dr. sc. Maria Vinkovića, članova Vijeća, na 88. sjednici, održanoj 9. veljače 2023., donijelo je

ODLUKU

Za sutkinju Visokog upravnog suda Republike Hrvatske imenuje se Jelena Rajić.

Broj: IS-30/22-12

Zagreb, 9. veljače 2023.

Predsjednik
 Državnog sudbenog vijeća
 Darko Milković, v. r.
### NN 97/2023 (25.8.2023.), Odluka o imenovanju sutkinja Županijskog suda u Sisku

DRŽAVNO SUDBENO VIJEĆE

1448

Na temelju članka 55. stavak 6. Zakona o Državnom sudbenom vijeću (»Narodne novine«, broj 116/10, 57/11, 130/11, 13/13, 28/13, 82/15, 67/18, 126/19, 80/22 – u daljnjem dijelu teksta – ZDSV) Državno sudbeno vijeće (dalje u tekstu Vijeće), sastavljeno od Darka Milkovića, predsjednika Vijeća te prof. dr. sc. Marka Baretića, Arsena Bauka, Dražena Bošnjakovića, Eveline Čolović Tomić, Antuna Dominka, Marine Paulić, Ivone Rupić, Lidije Vidjak i prof. dr. sc. Maria Vinkovića članova Vijeća, na 3. sjednici, održanoj 30. ožujka 2023., donijelo je

ODLUKU

Za sutkinje Županijskog suda u Sisku imenuju se Zlatana Bihar, sutkinja Općinskog građanskog suda u Zagrebu i Renata Košir Skračić, sutkinja Općinskog građanskog suda u Zagrebu.

Broj: IS-31/22-14

Zagreb, 30. ožujka 2023.

Predsjednik
 Državnog sudbenog vijeća
 Darko Milković, v. r.
### NN 97/2023 (25.8.2023.), Odluka o imenovanju sudaca Županijskog suda u Osijeku

Državno sudbeno vijeće

1445

Na temelju članka 55. stavak 8. i 9. Zakona o Državnom sudbenom vijeću (»Narodne novine«, broj 116/10, 57/11, 130/11, 13/13 – Odluka Ustavnog suda Republike Hrvatske broj U-I-5991/2012, 28/13, 82/15, 67/18, 126/19 i 80/22 – u daljnjem dijelu teksta ZDSV) Državno sudbeno vijeće (u daljnjem dijelu teksta – Vijeće), sastavljeno od Darka Milkovića, predsjednika Vijeća, te Dražena Bošnjakovića, Ivone Rupić, Antuna Dominka, prof. dr. sc. Marka Baretića, Gorana Goluže, Marine Paulić, Eveline Čolović Tomić i prof. dr. sc. Maria Vinkovića, članova Vijeća, na 5. sjednici, održanoj 11. svibnja 2023., donijelo je

ODLUKU

Za suce Županijskog suda u Osijeku imenovani su Jelena Bušić, sutkinja Općinskog suda u Vinkovcima, Biljana Đilas, sutkinja Općinskog suda u Sisku, Vesna Osmanović, zamjenica općinskog državnog odvjetnika u Općinskom državnom odvjetništvu u Osijeku, i Mladen Radičević, sudac Općinskog suda u Osijeku.

Broj: IS-34/22-13

Zagreb, 11. svibnja 2023.

Predsjednik
 Državnog sudbenog vijeća
 Darko Milković, v. r.
### NN 97/2023 (25.8.2023.), Odluka o osnovici za određivanje naknade zbog tjelesnog oštećenja i o usklađivanju novčanih naknada zbog tjelesnog oštećenja od 1. srpnja 2023.

HRVATSKI ZAVOD ZA MIROVINSKO OSIGURANJE

1451

Na temelju članka 88. stavka 6. Zakona o mirovinskom osiguranju (»Narodne novine«, br. 157/13, 151/14, 33/15, 93/15, 120/16, 18/18 – Odluka Ustavnog suda Republike Hrvatske, 62/18, 115/18, 102/19, 84/21 i 119/22) i članka 22. točke 1. Statuta Hrvatskog zavoda za mirovinsko osiguranje (»Narodne novine«, br. 28/14, 24/15, 73/19 i 147/20), Upravno vijeće Hrvatskog zavoda za mirovinsko osiguranje, na sjednici održanoj 23. kolovoza 2023., donosi

ODLUKU

O OSNOVICI ZA ODREĐIVANJE NAKNADE ZBOG TJELESNOG OŠTEĆENJA I O USKLAĐIVANJU NOVČANIH NAKNADA ZBOG TJELESNOG OŠTEĆENJA OD 1. SRPNJA 2023.

Članak 1.

Osnovica za određivanje naknade zbog tjelesnog oštećenja, nastalog zbog ozljede na radu ili profesionalne bolesti, od 1. srpnja 2023. iznosi 269,66 EUR/2031,75 kn.

Članak 2.

Novčane naknade zbog tjelesnog oštećenja korisnicima koji su pravo na novčanu naknadu zbog tjelesnog oštećenja ostvarili od 1. siječnja 1999. do 30. lipnja 2023. usklađuju se od 1. srpnja 2023. za 8,42 %.

Članak 3.

Ova Odluka stupa na snagu osmoga dana od dana objave u »Narodnim novinama«, a primjenjuje se od 1. srpnja 2023.

Klasa: 041-01/23-02/8
 Urbroj: 341-99-01/01-23-5
 Zagreb, 23. kolovoza 2023.

Predsjednica
 Upravnog vijeća Hrvatskog zavoda za mirovinsko osiguranje
 Melita Čičak, v. r.
### NN 97/2023 (25.8.2023.), Odluka o aktualnoj vrijednosti mirovine od 1. srpnja 2023.

Hrvatski zavod za mirovinsko osiguranje

1449

Na temelju članka 88. stavka 6. Zakona o mirovinskom osiguranju (»Narodne novine«, br. 157/13, 151/14, 33/15, 93/15, 120/16, 18/18 – Odluka Ustavnog suda Republike Hrvatske, 62/18, 115/18, 102/19, 84/21 i 119/22) i članka 22. točke 3. Statuta Hrvatskog zavoda za mirovinsko osiguranje (»Narodne novine«, br. 28/14, 24/15, 73/19 i 147/20), Upravno vijeće Hrvatskog zavoda za mirovinsko osiguranje, na sjednici održanoj 23. kolovoza 2023., donosi

ODLUKU

O AKTUALNOJ VRIJEDNOSTI MIROVINE
 OD 1. SRPNJA 2023.

Članak 1.

Aktualna vrijednost mirovine za jedan osobni bod, radi određivanja mirovine i usklađivanja mirovine i ostalih prava iz mirovinskog osiguranja, od 1. srpnja 2023. iznosi 11,77 EUR/88,68 kn.

Članak 2.

Ova Odluka stupa na snagu osmoga dana od dana objave u »Narodnim novinama«, a primjenjuje se od 1. srpnja 2023.

Klasa: 041-01/23-02/8
 Urbroj: 341-99-01/01-23-3
 Zagreb, 23. kolovoza 2023.

Predsjednica
 Upravnog vijeća Hrvatskog zavoda za mirovinsko osiguranje
 Melita Čičak, v. r.
### NN 97/2023 (25.8.2023.), Odluka o najnižoj mirovini za jednu godinu mirovinskog staža od 1. srpnja 2023.

HRVATSKI ZAVOD ZA MIROVINSKO OSIGURANJE

1450

Na temelju članka 88. stavka 6. Zakona o mirovinskom osiguranju (»Narodne novine«, br. 157/13, 151/14, 33/15, 93/15, 120/16, 18/18 – Odluka Ustavnog suda Republike Hrvatske, 62/18, 115/18, 102/19, 84/21 i 119/22) i članka 22. točke 8. Statuta Hrvatskog zavoda za mirovinsko osiguranje (»Narodne novine«, br. 28/14, 24/15, 73/19 i 147/20), Upravno vijeće Hrvatskog zavoda za mirovinsko osiguranje, na sjednici održanoj 23. kolovoza 2023., donosi

ODLUKU

O NAJNIŽOJ MIROVINI ZA JEDNU GODINU MIROVINSKOG STAŽA OD 1. SRPNJA 2023.

Članak 1.

Najniža mirovina za jednu godinu mirovinskog staža od 1. srpnja 2023. iznosi 12,13 EUR/91,39 kn.

Članak 2.

Najniža mirovina određuje se ovisno o ukupnom broju godina mirovinskog staža, uz primjenu polaznog faktora iz članka 85. i mirovinskog faktora iz članka 87. Zakona o mirovinskom osiguranju.

Članak 3.

Ova Odluka stupa na snagu osmoga dana od dana objave u »Narodnim novinama«, a primjenjuje se od 1. srpnja 2023.

Klasa: 041-01/23-02/8
 Urbroj: 341-99-01/01-23-4
 Zagreb, 23. kolovoza 2023.

Predsjednica
 Upravnog vijeća Hrvatskog zavoda za mirovinsko osiguranje
 Melita Čičak, v. r.